നെല്ലിയോട് ...അരങ്ങിന് സമര്പ്പിച്ച ജീവിതം തിരുവനന്തപുരം കഥകളി ജീവശ്വാസമായിരുന്നു നെല്ലിയോട് വാസുദേവന് നമ്ബൂതിരിക്ക്. അരങ്ങിലേക്കുള്ള രംഗപ്രവേശം വൈകിയെങ്കിലും ആത്മസമര്പ്പണത്തോടെയുള്ള ആ കലാജീവിതം മലയാളിക്ക് നല്കിയത് ഇതിഹാസതുല്യനായ കഥകളി കലാകാരനെ. അരങ്ങിനപ്പുറമുള്ള ഒന്നിനും നെല്ലിയോടിനെ പ്രലോഭിപ്പിക്കാനായില്ല. കഥകളിവിട്ടൊരു കളിക്കും ആശാന് ഒരുക്കമായിരുന്നില്ല. ഷാജി എന് കരുണ് വാനപ്രസ്ഥം സിനിമയെടുക്കുമ്ബോള് അഭിനയിക്കാന് നെല്ലിയോടിനെ ക്ഷണിച്ചു. കളിയുണ്ടെങ്കില് അത് കളഞ്ഞിട്ട് വരാന് പറ്റില്ല്യ അതായിരുന്നു നെല്ലിയോടിന്റെ മറുപടി. പതിനേഴാം വയസ്സില്, വളരെ വൈകിയാണ് നെല്ലിയോട് കഥകളി പഠിക്കാന് ചേര്ന്നത്. കഥകളിയോടുള്ള കമ്ബം കലശലായിരുന്നതിനാല് പ്രായം തടസ്സമായില്ല. കോട്ടയ്ക്കല് പിഎസ്വി നാട്യസംഘത്തില് വാഴേങ്കട കുഞ്ചുനായരുടെ കീഴിലാണ് കഥകളി അഭ്യാസം തുടങ്ങിയത്. കുഞ്ചു ആശാന് കലാമണ്ഡലം പ്രിന്സിപ്പലായപ്പോള് നെല്ലിയോടിനെ കലാമണ്ഡലത്തിലേക്ക് കൂട്ടുകയായിരുന്നു. അച്യുതമേനോന് മുഖ്യമന്ത്രിയായിരിക്കെ സ്കൂളുകളില് കഥകളി അഭ്യസിപ്പിക്കാന് തീരുമാനിച്ചു. പക്ഷേ, വേഷം പഠിപ്പിക്കാന് ആളില്ല. അങ്ങനെയാണ് 1975 ല് തിരുവനന്തപുരം മോഡല് സ്കൂളില് നെല്ലിയോടിന് ജോലി ലഭിച്ചത്. പിന്നീട് അട്ടക്കുളങ്ങര സെന്ട്രല് സ്കൂളിലും ശേഷം കലാമണ്ഡലത്തിലും അധ്യാപകനായി. കഥകളിയില് കരിവേഷങ്ങളുടെ അവതരണത്തില് പ്രസിദ്ധനായ നെല്ലിയോട് ജീവിതത്തില് സാത്വികനായിരുന്നു. അദ്ദേഹത്തിന്റെ അവസാനകാലത്തെ മിനുക്കുവേഷങ്ങള് ആ പ്രകൃതത്തിന് മുടി ചാര്ത്തി. കലി, ദുശ്ശാസനന്, ബാലി, നരസിംഹം, കാട്ടാളന്, നക്രതുണ്ഡി, ഹനുമാന് എന്നീ വേഷങ്ങളുടെ അവതരണത്തിലും മിനുക്കില് നാരദന്, കുചേലന്, സന്താനഗോപാലത്തിലെ ബ്രാഹ്മണന് എന്നിവയിലും അദ്ദേഹത്തിന്റെ അഭിനയമികവ് സവിശേഷമായിരുന്നു. ചുവന്ന താടി, കറുത്ത താടി, വട്ടമുടി, പെണ്കരി എന്നിവയില് അദ്ദേഹത്തിന്റെ വേഷത്തികവ് പ്രകടമായി. പൂജപ്പുര ചാടിയറയില് നെല്ലിയോട് താമസിച്ചിരുന്ന നെല്ലിയോട് മന കഥകളിയുടെ കുടുംബയോഗമാണ്. മക്കളായ മായയും വിഷ്ണുവും മരുമകള് ശ്രീദേവിയും കഥകളി അഭ്യസിപ്പിക്കുകയും അവതരിപ്പിക്കുകയും ചെയ്യുന്നുണ്ട്.